钦定古今图书集成/明伦汇编/官常典/第501卷 > 马仁瑀
## 钦定古今图书集成/明伦汇编/官常典/第501卷 > 马仁瑀

按《宋史》本传：“仁瑀，大名夏津人。十馀岁时，其父令就
学，辄逃归。又遣于乡校习《孝经》，旬馀不识一字，博士
笞之。仁瑀夜中独往，焚学堂，博士仅以身免。常集里中群儿数十人，与之戏，为行阵之状，自称将军。日与
之约，鞭其后期者，群儿皆畏服。又市果均给之，益相
亲附。及长，善射，挽弓二百斤。汉乾祐中，周祖镇邺，仁”
瑀年十六，愿隶帐下。周祖素闻其勇，既见甚喜，留置
左右。广顺初，补内殿直。世宗嗣位，命卫士习射苑中，
仁瑀弓力最劲，而所发多中。赐锦袍、银带。会太原刘
崇入寇，世宗亲征，至高平，周师不利，诸将多引退。仁
瑀谓众曰：“主辱臣死，安用我辈。”乃控弦跃马，挺身出
阵射贼，毙者数十人，士气益振，大军乘之，崇遂败绩。
世宗至上党，诸将坐失律诛者七十馀人，擢仁瑀为
弓箭、控鹤直指挥使。及还京，又迁散指挥使。从征淮
南，至楚州，攻水砦，砦中建飞楼，高百尺馀，世宗观之，
相去殆二百步。楼上望卒厉声嫚骂，世宗怒甚，命左
右射之，远莫能及，仁瑀引满，应弦而颠。及淮南平，身
被数十创，赐以良药。迁内殿直都虞候，又从平三关。
恭帝嗣位，诏从太祖北伐。初以佐命功，授散员都指
挥使，领贵州刺史，俄迁铁骑右厢都指挥使，又为虎
捷左厢都指挥使、领扶州团练使。从平泽、潞，以功领
常州防御使、龙捷左厢都指挥使。建隆二年，改领岳
州防御使，俄又移领汉州。初，诏仁瑀等领荆湖诸郡，
不数岁，复其地。至是，将征蜀，又诏领川、峡诸郡，遂平
之。先是，薛居正知贡举，仁瑀私嘱所与者，榜出无其
人。闻喜宴日，仁瑀酒酣，携所嘱者诣居正切责之，为
御史中丞刘温叟所劾，帝优容之。王继勋以后族骄
恣，凌蔑将帅，人皆引避，独仁瑀词气不相下，尝攘臂
欲殴之。会帝将讲武郊外，遂欲相图，各勒所部兵，私
市白梃，太祖密知之，诏罢讲武，出仁瑀为密州防御
使。太祖征晋阳，命仁瑀率师巡边，至上谷、渔阳，契丹
素闻仁瑀名，不敢出，因纵兵大掠，俘生口、牛羊数万
计。驾还，仁瑀归治所。明年，群盗起兖州，贼首周弼、毛
袭甚勇悍，材貌奇伟，弼号曰“长脚龙”，监军讨捕，数不
利，诏仁瑀掩击，仁瑀率帐下十馀卒入泰山，擒弼，尽
获其党，鲁郊遂宁。开宝四年，迁瀛州防御使。兄子尝
因醉误杀平民，系狱当死，民家自言：“非有宿憾，但过
误耳，愿以过失杀伤论。”仁瑀曰：“我为长吏，而兄子杀
人，此怙势尔，非过失也，岂敢以私亲而乱国法哉？”遂
论如律，给民家布帛为棺敛具。太平兴国初，移知辽
州。四年，车驾征太原，命仁瑀与成州刺史慕容超、飞
龙使白重贵、八作使李继昇分兵攻城。及征范阳，命
仁瑀率禁兵击契丹于卢龙北，契丹兵奔溃。师还，迁
朔州观察使、判瀛州事。七年，卒，年五十。赠河西军节
度，葬事官给。